b'\n_START_ARTICLE_\nAngelica Kauffmann\n_START_SECTION_\nBiografija\n_START_PARAGRAPH_\nAngelika Kaufman gim\xc4\x97 1741\xc2\xa0m. spalio 30 d. K\xc5\xabre (\xc5\xa0veicarija). Jos t\xc4\x97vas Johann Josef Kauffmann buvo menko talento neturtingas tapytojas. Motina Cleophea Lutz. T\xc4\x97vas apmok\xc4\x97 Angelik\xc4\x85, kuri nuo jaunyst\xc4\x97s parod\xc4\x97 talent\xc4\x85 tapybai, muzikai ir kalboms. Apie 12\xc2\xa0m. b\xc5\xabdama Angelika jau tap\xc4\x97 vietos kilming\xc5\xb3j\xc5\xb3, dvasinink\xc5\xb3 portretus. 1754\xc2\xa0m. t\xc4\x97vas j\xc4\x85 nuve\xc5\xbe\xc4\x97 \xc4\xaf Milan\xc4\x85. Italijoje Angelika lank\xc4\x97si dar ne kart\xc4\x85. Jos ankstyvoji k\xc5\xabryba buvo paveikta pranc\xc5\xabz\xc5\xb3 rokoko dail\xc4\x97s. 1763-64\xc2\xa0m. Angelika buvo Romoje, kur j\xc4\x85 paveik\xc4\x97 Anton Raphael Mengs klasicistin\xc4\x97 tapyba. I\xc5\xa1 Romos dailinink\xc4\x97 gr\xc4\xaf\xc5\xbeo per Bolonij\xc4\x85 ir Venecij\xc4\x85, keldama vietini\xc5\xb3 susi\xc5\xbeav\xc4\x97jim\xc4\x85. Vos 21 met\xc5\xb3 b\xc5\xabdama Angelika Kaufman jau buvo Bolonijos meno akademijos nariu, v\xc4\x97liau priimta \xc4\xaf Florencijos, Romos ir Venecijos akademijas. Johanas Joachimas Vinkelmanas 1764\xc2\xa0m. ra\xc5\xa1\xc4\x97 apie jos populiarum\xc4\x85 Romoje. Angelika laisvai kalb\xc4\x97jo itali\xc5\xa1kai, taip pat pramoko pranc\xc5\xabz\xc5\xb3 ir angl\xc5\xb3 kalb\xc5\xb3. Romoje nutap\xc4\x97 daugelio atvykstan\xc4\x8di\xc5\xb3 angl\xc5\xb3 aristokrat\xc5\xb3 turist\xc5\xb3 portret\xc5\xb3. Venecijoje ji susipa\xc5\xbeino su Anglijos ambasadoriaus \xc5\xbemona Wentworth, kuri\xc4\x85 1766\xc2\xa0m. palyd\xc4\x97jo \xc4\xaf London\xc4\x85._NEWLINE_Anglijoje Angelika greit buvo priimta \xc4\xaf vietin\xc4\x99 kult\xc5\xabrin\xc4\x99 visuomen\xc4\x99. Vienu jos i\xc5\xa1tikimiausi\xc5\xb3 draug\xc5\xb3 buvo to meto vienas i\xc5\xa1 labiausiai pripa\xc5\xbeint\xc5\xb3 Anglijos dailinink\xc5\xb3 D\xc5\xbeo\xc5\xa1ua Reinoldsas. Menininkai apsikeit\xc4\x97 vienas kito tapytais portretais. 1767\xc2\xa0m. D\xc5\xbeo\xc5\xa1ua Reinoldsas tarpininkavo, kad Angelika irgi pasira\xc5\xa1yt\xc5\xb3 peticijoje Anglijos karaliui d\xc4\x97l Britanijos karali\xc5\xa1kosios meno akademijos steigimo. Meninink\xc5\xb3 draugyst\xc4\x97 u\xc5\xbekliuvo akademikui Nathaniel Hone, kuris 1775\xc2\xa0m. nutap\xc4\x97 paveiksl\xc4\x85 \xe2\x80\x9eFokusininkas\xe2\x80\x9c, kuriame \xc5\xa1aip\xc4\x97si i\xc5\xa1 Reinoldso m\xc4\x97gstamos ital\xc5\xb3 renesanso mados ir \xc4\xaftrauk\xc4\x97 nuogos Angelikos Kaufman karikat\xc5\xabr\xc4\x85. Tarp 1762 ir 1779\xc2\xa0m. Angelika suk\xc5\xabr\xc4\x97 41 pasira\xc5\xa1ytus ofortus. Gravi\xc5\xabros pagal jos paveikslus buvo populiarios. 1769\xc2\xa0m. Angelika slapta i\xc5\xa1tek\xc4\x97jo u\xc5\xbe \xc5\xa0vedijos grafo, kuris pasirod\xc4\x97 es\xc4\x85s apsi\xc5\xa1auk\xc4\x97lis. Vedybos buvo nes\xc4\x97kmingos ir v\xc4\x97liau pora palaik\xc4\x97 tik simbolinius santykius. Tarp 1769 ir 1782 met\xc5\xb3 Angelika Kaufman buvo tarp nuolatini\xc5\xb3 Britanijos meno akademijos parod\xc5\xb3 dalyvi\xc5\xb3. Did\xc5\xbeiausi\xc4\x85 jos k\xc5\xabrybos dal\xc4\xaf sudaro portretai ir paveikslai istoriniais-mitologiniais motyvais. 1773\xc2\xa0m. jai, su kitais akademiniais dailininkais, buvo patik\xc4\x97ta tapyti Londono \xc5\xa0v. Pauliaus katedroje. 1780\xc2\xa0m. akademija u\xc5\xbesak\xc4\x97 4 kambari\xc5\xb3 lub\xc5\xb3 tapyb\xc4\x85 Somerseto name. 1781\xc2\xa0m. mir\xc4\x97 Angelikos pirmasis vyras ir ji i\xc5\xa1tek\xc4\x97jo antr\xc4\x85 kart\xc4\x85, u\xc5\xbe Venecijos dailininko Antonio Zucchi. I\xc5\xa1kart po to \xc5\xa1eima persik\xc4\x97l\xc4\x97 \xc4\xaf Rom\xc4\x85, kur Angelika praleido paskutinius savo gyvenimo 25 metus b\xc5\xabdama \xc5\xbeymia dailininke. 1782\xc2\xa0m. mir\xc4\x97 jos t\xc4\x97vas, o 1795\xc2\xa0m.\xc2\xa0\xe2\x80\x93 antrasis vyras. 1787 m. ji Romoje susipa\xc5\xbeino su J. V. G\xc4\x97te._NEWLINE_Paskutiniais aktyvumo metais Angelikos k\xc5\xabryboje yra 1797\xc2\xa0m., kuriais ji sureng\xc4\x97 parod\xc4\x85. Po to ji k\xc5\xabr\xc4\x97 labai ma\xc5\xbeai. Angelika Kaufman mir\xc4\x97 1807\xc2\xa0m. lapkri\xc4\x8dio 5 d. Romoje. Jos mirtis buvo pla\xc4\x8diai pamin\xc4\x97ta vietos meninink\xc5\xb3 visuomen\xc4\x97s. Laidotuvi\xc5\xb3 procesij\xc4\x85 organizavo Antonio Canova. Su karstu buvo ne\xc5\xa1ami du jos paveikslai. Dailinink\xc4\x97 palaidota San Andrea delle Fratte ba\xc5\xbeny\xc4\x8dioje. 1788\xc2\xa0m. jos biografijos dal\xc4\xaf publikavo vyro brolis Giuseppe Carlo Zucchi. 1810\xc2\xa0m. pasirod\xc4\x97 jos biografija, kuri\xc4\x85 para\xc5\xa1\xc4\x97 Giovanni de Rossi. Garsiausiu jos darbu \xc4\xafvardijamas Bransviko kunigaik\xc5\xa1tien\xc4\x97s Augustos su s\xc5\xabnumi portretas. Jai pozavo imperatorius Juozapas II.'